**טקס ערב יום השואה**

**04/2017**

ברשות ששת מיליוני הנרצחים, ברשות הניצולים שחלקם עוד חיים בינינו,

קהל נכבד,

בכל שנה מתמקד משרד החינוך בנושא או בערך אחד, במסגרת הפעילות החינוכית של בתי הספר סביב יום השואה. נושאים חשובים אלו שופכים אור מזוויות שונות על פרק השואה בתולדות עם ישראל. השנה בחר המשרד לעסוק בחילוץ תווי פניהם של קורבנות השואה.

חשיבות נושא זה ברורה, נוכח סיבות הרבה.

בראש ובראשונה מכיוון שהיכולת להזדהות עם סבל אנושי יכולה להיות רק במישור האישי והפרטי. קשה עד בלתי אפשרי לחוש אמפטיה לאירוע כללי ובוודאי בממדים בלתי נתפסים כמו השואה.

שנית, מהסיבה שששת מיליוני הנרצחים היו שישה מיליון פרטים; ילד, ילדה, איש, אישה, כל אחד עולם ומלואו.

סיבה שלישית, בשל כך שזוהי דרך אפקטיבית מאוד לזכור את השואה. מבטו של ילד מבוהל המניף ידיו בהכנעה אל מול חייל אס- אס גרמני, יחקק בזיכרוננו עמוק יותר מכל סיפור כללי על מחנות ההשמדה.

זיכרון צילומי זה חשוב שבעתיים נוכח התרפקות על ה"נורמליות". אנו שומעים קריאות להשכחת השואה בשם הנורמליות, ישנו רצון להימלט מהזיכרון הקשה, מהמראות האלה. טעות היא לחשוב שאת הנורמליות ניתן להשיג על ידי בריחה והדחקה. הבריחה מן ההתמודדות עם מציאות קשה, מן החובה והזיכרון, ממחויבות ונאמנות נעשית גם היא בשם הנורמליות. דווקא הזיכרון האנושי וההתמודדות האמיתית איתו, הם תנאי ראשון לנורמליות שאם לא כך המשמעות של למחוק את המראות, לשכוח ולהשכיח פירושם גם למחוק את הכרת הזכות ואת צדקת הדרך שלנו כעם.

וכך כתב נתן אלתרמן בספרו "שירים אחרונים":

"אז אמר השטן...

לא אטול כוחו

ולא רסן אשים ומתג

לא מורך אביא בתוכו

ולא ידיו ארפה

כמקדם,

רק זאת אעשה, אכהה מוחו

ושכח שאתו הצדק".

אבל אנחנו זוכרים,

**זוכרים** שמעשי הזוועה נעשו בידי בני אדם ולא בידי מלאכי חבלה, והם נמשכים.

**זוכרים** שהעולם שתק נוכח פשע נורא שכזה, ועודנו שותק.

**זוכרים** את השנאה כלפי יהודים באשר הם יהודים, והיא עודנה בוערת.

ומתוך זיכרון זה אנו באים לידי הכרה שלעם היהודי זכות צודקת לבית, ושעלינו להיאבק על קיומנו.

לא רק משום שרצוני לחיות, כותב אחד העם, אלא מפני שכיהודי זכותי לחיות, כי כל ויתור שלנו הוא הסתלקות משדה הקרב, הוא פינוי מקום לאלימות המציפה את העולם.

למאבק על קיומנו ישנה משמעות אנושית ויהודית אוניברסלית.

כאן המקום לציין שכדי לזכור ולהזכיר יצאו השנה שתי משלחות נוער ממצפה רמון, האחת לגרמניה והשנייה לפולין, שחזרו בוודאי לא כמו שיצאו.